**আতিকুর রহমান মিশু** (জন্ম: ২৬ আগস্ট ১৯৮৮; **আতিকুর রহমান** নামে সুপরিচিত) হলেন একজন বাংলাদেশী সাবেক পেশাদার ফুটবল খেলোয়াড়। তিনি তার খেলোয়াড়ি জীবনের অধিকাংশ সময় ব্রাদার্স ইউনিয়ন এবং ঢাকা আবাহনীর হয়ে রক্ষণভাগের খেলোয়াড় হিসেবে খেলেছেন। তিনি মূলত কেন্দ্রীয় রক্ষণভাগের খেলোয়াড় হিসেবে খেললেও মাঝেমধ্যে ডান পার্শ্বীয় রক্ষণভাগের খেলোয়াড় এবং কেন্দ্রীয় মধ্যমাঠের খেলোয়াড় হিসেবে খেলেছেন।

২০০৮–০৯ মৌসুমে, বাংলাদেশী ক্লাব ব্রাদার্স ইউনিয়নের হয়ে খেলার মাধ্যমে তিনি তার জ্যেষ্ঠ পর্যায়ের খেলোয়াড়ি জীবন শুরু করেছেন, যেখানে তিনি ১ মৌসুম অতিবাহিত করেছেন। অতঃপর ২০০৯–১০ মৌসুমে তিনি ঢাকা আবাহনীতে যোগদান করেছেন। ঢাকা আবাহনীর হয়ে মাত্র ১ মৌসুম অতিবাহিত করার পর তিনি শেখ জামালের সাথে চুক্তি স্বাক্ষর করেছেন। পরবর্তীকালে, তিনি ব্রাদার্স ইউনিয়ন, ঢাকা আবাহনী, শেখ রাসেল এবং ঢাকা মোহামেডানের হয়ে খেলেছেন। সর্বশেষ ২০২০–২১ মৌসুমে, তিনি ঢাকা আবাহনী হতে ব্রাদার্স ইউনিয়নে যোগদান করেছিলেন; ব্রাদার্স ইউনিয়নের হয়ে মাত্র এক মৌসুম খেলার পর তিনি অবসর গ্রহণ করেছিলেন।

২০১০ সালে, মিশু বাংলাদেশ অনূর্ধ্ব-২৩ দলের হয়ে বাংলাদেশের বয়সভিত্তিক পর্যায়ে অভিষেক করেছিলেন। তিনি ২০০৭ সালে বাংলাদেশের হয়ে আন্তর্জাতিক পর্যায়ে অভিষেক করেছেন; বাংলাদেশের জার্সি গায়ে তিনি সর্বমোট ৩৬ ম্যাচে ২টি গোল করেছেন।

দলগতভাবে, মিশু এপর্যন্ত ২টি শিরোপা জয়লাভ করেছেন, যার মধ্যে ১টি ঢাকা আবাহনীর হয়ে এবং ১টি শেখ জামালের হয়ে জয়লাভ করেছেন।

প্রারম্ভিক জীবন
---------------

আতিকুর রহমান মিশু ১৯৮৮ সালের ২৬শে আগস্ট তারিখে বাংলাদেশের কিশোরগঞ্জে জন্মগ্রহণ করেছেন এবং সেখানেই তার শৈশব অতিবাহিত করেছেন।

আন্তর্জাতিক ফুটবল
-----------------

মিশু বাংলাদেশ অনূর্ধ্ব-২৩ দলের হয়ে খেলার মাধ্যমে বাংলাদেশের প্রতিনিধিত্ব করেছেন। ২০১০ সালের ৯ই নভেম্বর তারিখে তিনি ২০১০ এশিয়ান গেমসে সংযুক্ত আরব আমিরাত অনূর্ধ্ব-২৩ দলের বিরুদ্ধে ম্যাচে বাংলাদেশ অনূর্ধ্ব-২৩ দলের হয়ে আন্তর্জাতিক পর্যায়ে অভিষেক করেছেন। বাংলাদেশের বয়সভিত্তিক দলের হয়ে তিনি ২ ম্যাচে অংশগ্রহণ করেছেন।

২০০৭ সালের ২৪শে জুলাই তারিখে, মাত্র ১৮ বছর ১১ মাস ৩০ দিন বয়সে, ডান পায়ে ফুটবল খেলায় পারদর্শী মিশু কিরগিজস্তানের বিরুদ্ধে এক প্রীতি ম্যাচে অংশগ্রহণ করার মাধ্যমে আন্তর্জাতিক ফুটবলে বাংলাদেশের হয়ে অভিষেক করেছেন। উক্ত ম্যাচের ৪৬তম মিনিটে রক্ষণভাগের খেলোয়াড় মোহাম্মদ আরিফুল ইসলামের বদলি খেলোয়াড় হিসেবে তিনি মাঠে প্রবেশ করেন; ম্যাচে তিনি একজন বাম পার্শ্বীয় রক্ষণভাগের খেলোয়াড় হিসেবে খেলেছেন। ম্যাচটি বাংলাদেশ ৩–০ গোলের ব্যবধানে পরাজিত হয়েছিল। বাংলাদেশের হয়ে অভিষেকের বছরে মিশু মাত্র ১ ম্যাচে অংশগ্রহণ করেছেন। জাতীয় দলের হয়ে অভিষেকের ২ বছর ৬ মাস ২৪ দিন পর, বাংলাদেশের জার্সি গায়ে প্রথম গোলটি করেন; ২০১০ সালের ১৬ই ফেব্রুয়ারি তারিখে, তাজিকিস্তানের বিরুদ্ধে ম্যাচে বাংলাদেশের হয়ে জয়সূচক গোলটি করার মাধ্যমে তিনি আন্তর্জাতিক ফুটবলে তার প্রথম গোলটি করেন।

পরিসংখ্যান
----------

### আন্তর্জাতিক

| দল | সাল | ম্যাচ | গোল |
| --- | --- | --- | --- |
| বাংলাদেশ | ২০০৭ | ১ | ০ |
| ২০০৮ | ১ | ০ |
| ২০০৯ | ৬ | ০ |
| ২০১০ | ৩ | ১ |
| ২০১১ | ৯ | ০ |
| ২০১২ | ৩ | ০ |
| ২০১৩ | ৬ | ১ |
| ২০১৪ | ১ | ০ |
| ২০১৫ | ৩ | ০ |
| ২০১৬ | ৩ | ০ |
| সর্বমোট | ৩৬ | ২ |

### আন্তর্জাতিক গোল

| গোল | তারিখ | মাঠ | প্রতিপক্ষ | স্কোর | ফলাফল | প্রতিযোগিতা | সূত্র |
| --- | --- | --- | --- | --- | --- | --- | --- |
| ১ | ১৬ ফেব্রুয়ারি ২০১০ | সুগাথাদাসা স্টেডিয়াম, কলম্বো, শ্রীলঙ্কা |  তাজিকিস্তান | **২**–১ | ২–১ | ২০১০ এএফসি চ্যালেঞ্জ কাপ |  |
| ২ | ৩ সেপ্টেম্বর ২০১৩ | হালচোক স্টেডিয়াম, কাঠমান্ডু, নেপাল |  ভারত | **১**–০ | ১–১ | ২০১৩ সাফ চ্যাম্পিয়নশিপ |  |

তথ্যসূত্র
---------

1. ↑  "AFC Challenge Cup: Bangladesh 2-1 Tajikistan: Bangladesh Shock 2006 Winners"। *Goal.com*। ১৬ ফেব্রুয়ারি ২০১০। সংগ্রহের তারিখ ৪ সেপ্টেম্বর ২০১৩।
2. ↑  "AFC CHALLENGE CUP 2010 MATCH SUMMARY"। *এশিয়ান ফুটবল কনফেডারেশন*। ১৬ ফেব্রুয়ারি ২০১০। ১৬ ডিসেম্বর ২০১২ তারিখে মূল থেকে আর্কাইভ করা। সংগ্রহের তারিখ ৬ মার্চ ২০২১।
3. ↑  Bali, Rahul (৩ সেপ্টেম্বর ২০১৩)। "Bangladesh 1-1 India: Sunil Chhetri rescues a point for the defending champions"। *Goal.com*। ৪ সেপ্টেম্বর ২০১৩ তারিখে মূল থেকে আর্কাইভ করা। সংগ্রহের তারিখ ৪ সেপ্টেম্বর ২০১৩।

বহিঃসংযোগ
---------

* সকারওয়েতে আতিকুর রহমান মিশু (ইংরেজি) উইকিউপাত্তে এটি সম্পাদনা করুন
* ট্রান্সফারমার্কেটে আতিকুর রহমান মিশু (ইংরেজি) উইকিউপাত্তে এটি সম্পাদনা করুন
* ওয়ার্ল্ডফুটবল.নেটে আতিকুর রহমান মিশু (ইংরেজি) উইকিউপাত্তে এটি সম্পাদনা করুন
* ন্যাশনাল-ফুটবল-টিমস.কমে আতিকুর রহমান মিশু (ইংরেজি) উইকিউপাত্তে এটি সম্পাদনা করুন